觀韓玉汝胡人貢奉圖
作者：梅堯臣
朝代：宋

paragraphs: 時世重古不重新，破圖誰畫四胡人。
臂鷹捧盤犀利水，鐵鎖師子同麒麟。
翹翹雉尾插頭上，深目鉅鼻青搭巾。
塗朱點綠筆畫大，筋骨怒露蠻祠神。
茜袍白馬韓公子，從何得此來秘珍。
定應海客遠爲贈，中國未睹難擬倫。
公子自言吳生筆，吳筆精勁瘦且勻。
我恐非是不敢贊，退歸書此任從嗔。